До:

г-жа Урсула фон дер Лайен,

председател на Европейската комисия

г-жа Вера Йоурова,

заместник председател на Европейската Комисия

г-н Дидие Рейндерс,

европейски комисар по правосъдието

Членовете на Комисията LIBE при Европейския парламент

г-жа Лаура Кьовеши,

Главен прокурор на Европейския съюз

**ОТВОРЕНО ПИСМО – СИГНАЛ**

**Главният прокурор на България е престъпник! Спрете фондовете!**

**Относно: Обосновано предположение за извършени престъпления**

**от главния прокурор на Република България г-н Иван Гешев**

Уважаема госпожо фон дер Лайен

Уважаема госпожо Йоурова,

Уважаема госпожо Кьовеши,

Уважаеми господинн Рейндерс,

Уважаеми представители на Комисията LIBE,

отправям настоящото отворено писмо – сигнал към вас ъв връзка с констатациите в последния Доклад за върховенството на закона за 2020 г. за положението на върховенството на закона в България – за безконтролността и всевластието на главния прокурор, както и невъзможнистта той да бъде разследван, констатациите за частичен напредък в борбата с корупцията по високите етажи на властта, както и констатациите за зависимостта на съдебната система в България.

Тъй като в България не съществува институция, орган или прокурор, които да обвинят, разследват, и изправят пред съда главния прокурор, алармирам ви лично от мое име за наличието на достатаъчно стабилно и сериозно обосновано предположение за извършени от главния прокурор длъжностни престъпления и престъпления против правосъдието в качеството му на адмнистративен ръководител на Специализираната прокуратура в началото на 2018 г.

Става въпрос за обосновано предположение, че г-н Иван Гешев е извършил престъпление по клевета, набедяване в подкуп, длъжностни престъпления и престъпления против правосъдието при разследването, при бруталния зрелищен дванадесетчасов арест, както и в досъдебното производство по обвинението в искане и взимане на подкуп, повдигнато от Специализирана прокуратура под ръководството на г-н Гешев срещу бившия кмет на столичния район „Младост” г-жа Десислава Иванчева и нейната заместничка г-жа Биляна Петрова.

**Случаят „Иванчева и Петрова” накратко**

На 13 ноември 2016 г., след продължителни граждански протести против презастрояването,гражданският независим безпартиен кандидат Десислава Иванчева спечели частичните избори за кмет на столичния район „Младост” с огромна преднина пред кандидата на управляващата партия ГЕРБ (65% vs 30%). Като кмет заедно с екипа си, начело с нейната заместничка г-жа Биляна Петрова, г-жа Иванчева започва да изпълнява основния си предизборен ангажимент – да прекрати презастрояването в района, като разкрива противозаконни приватизационни сделки с поземлени имоти за над 30 милиона евро, включително фалшификации на документи, спира опити за незаконно строителство на над 300 000 кв.м на стойност над 2 млрд евро, започва преговори с инвеститори за преместване на конфликтни строежи в междублокови пространства, работи усилено за озеленяване на района и създаване на условия за рекреация, игра и спорт за децата и семействата от района. За краткото време през което е кмет, заедно с г-жа Биляна Петрова Иванчева подава до прокуратурата, полицията и Столична община редица сигнали за корупция и имотни измами, осъществени в район „Младост” от предишното управление на партия ГЕРБ. До днешен ден няма резултат по никой от подадените от тях сигнали. Някои от тези измами и корупционни схеми са отразени в репортажи на частната телевизия с национален ефир bTV.

На 17 април 2018 г. България и Европа станаха свидетели на най-бруталния и зрелищен арест в най-новата история на страната след демократичните промени от 1989 година. Иванчева и Петрова са спряни в служебния им автомобил от маскирани лица на натоварено кръстовище в центъра на София. По време на ареста един от маскираните служители без идентификационни знаци по облеклото си, отправя заплаха към Биляна Петрова, че ако не свидетелства срещу Иванчева повече няма да види дъщеря си. Арестът и процедурите продължават над дванайсет часа, като двете жени са държани на кръстовището с белезници, без вода, тоалетна и адвокат в продължение на няколко часа. През по-голямата част от времето, те са изведени на разстояние от служебната кола, като не са могли да наблюдават какво се случва в нея. От наличните видеозаписи, снимки, протоколите по делото за обиск и освидетелстване, както и от начина на съхраняване на веществените доказателства по делото става ясно, че колата е била нарочно зацапана с флуорисцентен прах, а пачките евро за така наречения подкуп най-вероятно са били поставени в колата на място на самото кръстовище по време на ареста, когато полицията ги е отдалечила от колата. В началото на ареста „случайно” на мястото се оказва силно противоречива личност, народният представител от ГЕРБ г-н Антон Тодоров, който снима и споделя за ареста в своя Фейсбук профил. Неговата публикация става причина на кръстовището да пристигнат медии и арестът да стане особено зрелищен.

Безпрецеден за България е не само дванайсетчасовия арест на Десислава Иванчева и Биляна Петрова. Безпрецедентни са и репресиите, които те понасят вече две години и половина от силовите органи на властта в следствения арест, при превозването им до болници, както и в съдебните зали – с вериги на краката, поставяни са в стъклена клетка в съдебната зала. Работата на двете инстанции на специализирания съд е изключително в услуга на прокуратурата, като съществуват доказателства както за нарочен, вместо случаен избор на съдебните състави, включително избор на съдебен заседател от упавляващата партия ГЕРБ, така и за противозаконни действия на съда с цел оставането на Иванчева и Петрова в ареста, въпреки съдебно решение за замяна на мярката за задържането им под стража с домашен арест. По последния случай проверка разпореди председателят на Върховния касационен съд, която констатира нарушения на закона от председателя на Апелативния специализиран наказателен съд съдия Георги Ушев, който обаче в последствие беше избран за председател на съдебния състав на втората инстанция по делото срещу Иванчева и Петрова, но отказа на си направи отвод.

**Обосновано предположение за престъпления, извършени от настоящия главен прокурор на Република България по случая „Иванчева и Петрова”**

Уважаеми госпожи фон дер Лайен, Йоурова, Кьовеши,

Уважаеми господин Рейндерс,

Уважаеми госпожи и господа представители на Комисията LIBE,

предвид доказателствата, с които граждани и журналисти разполагаме тук в България, най-отговорно и категорично заявявам пред вас, че съществува достатъчно стабилно обосновано предположение за извършени престъпления от настоящия главен прокурор на България г-н Иван Гешев. Тъй като в Бълагрия няма институция или прокурор, които да го разследват и да му повдигнат обвинение, предвид предстоящиядебат в Европейския парламент за върховенството на закона в България в понеделник, 5 октомври, като запознат с конкретните факти от първо лице, аз ще ги изложа тук пред вас, с молба към вас да помогнете на българските граждани да се отървем от този човек, назначен на най-висшия пост в една институция за репресии и издевателства над свободомислещи граждани и политически опоненти в една окупирана от мафията държава.

Фактите, които водят до обосновано предположение, че Иван Гешев като административен ръководител на Специализираната прокуратура в началото на 2018 г. е оглавил организирана престъпна група, организирала набедяването, ареста и обвинението на кметовете на район „Младост” Десислава Иванчева и Биляна Петрова, като е извършил престъпление по набедяване в искане и взимане на подкуп, престъпления по служба и престъпления против правосъдието, са следните:

1. В запис от СРС, направен от Ваклин и приложен по делото се чува как колега строителен предприемач казва на Ваклин, че има оферта от Специализираната прокуратура за отстраняването на Иванчева срещу 15 000 лева. Прокуратурата и Специализираният съд отказаха да разследват кой е човека, изрекъл тези думи!
2. В нарушение на разпредените му според закона функции и правомощия, като административен ръководител на Специализираната прокуратура, Иван Гешев присъства лично на мястото на ареста на Иванчева и Петрова на 17 април 2018 г. Видно от наличните видеозапси и снимки, оперативните служители на институциите, извършващи действията по ареста, обиска и освидетелстването на кръстовището се отчитат лично на Иван Гешев, като някои от тях прваят към него знак с вдигнат нагоре палец. В отговор на въпрос на журналист, тогавашният главен прокурор Сотир Цацаров каза, че той е разпоредил на Гешев да присъства на ареста. Такива правомощия обаче главният прокурор няма според закона.
3. Специализираната прокуратура и двете инстанции на Специализираният съд отказаха да поискат от МВР и Мнистерство на спорта и да предоставят за гледане в съда пълните записи от кръстовището с продължилия няколко часа арест на Иванчева и Петрова с мотива, че това няма отношение към делото!
4. Двете инстанции на Специализирания съд отказаха да призоват за разпит свидетеля, чиито сигнал за корупция прокуратурата твърди, че е послужил за разрешение за използване на СРС срещу Иванчева и Петрова. Такъв сигнал изобщо не е предоставен от прокуратурата по делото!
5. На 18 април, ден след ареста, Иван Гешев дава специална пресконференция за медиите, в която обявява случая за „най-големия подкуп в историята”, като изрича дузина неверни твърдения, лъжи и манипулации, които по-късно опровергахме в специално видео чрез преглед на документи по делото и протоколи от съдебните заседания. Гешев продължи да лъже по случая „Иванчева и Петрова” в негови интервюта за национални телевизии, като няколко пъти смени версията за предаването на подкупа, като излъга също, че съществува видео с момента на предаване на парите.
6. Разследвания на сайтовете Фрогнюз и Биволъ доказаха преки връзки и бизнес отношения между жената, с която настоящият главен покурор живее и съдружника на основния свидетел на обвинението – сторителя Александър Ваклин.
7. Българските граждани станаха свидетели на това как главният прокурор Гешев и свидетлеят Ваклин се оплитат в лъжите си в национален ефир. Говоренето на Ваклин в медиите изцяло се разминава с показанията му пред съда, а говоренето на Гешев изцяло се разминава с документите по делото.
8. Тогавашният главен прокурор Сотир Цацаров и неговият заместник Гешев приеха Ваклин на лична публична среща с поканени медии, на която Ваклин им се оплака, че има системен натиск срещу него заради показанията му по делото „Иванчева”. По същото време Ваклин заведе срещу мен дело за клевети, което сам прекрати още преди то да е започнало.
9. Свидетели потвърждават, че три месеца преди ареста на Иванчева и Петрова, известнят като „вторият в ГЕРБ” Цветан Цветанов е казал на партийно събрание, че до няколко месеца Иванчева няма да е кмет на „Младост”. Самите Иванчева и Петрова са споделяли пред мен и други колеги за устна заплаха за елиминирането им от високопоставен общински съветник от ГЕРБ.
10. Година след ареста, в свое интервю за Българската национална телевизия Иван Гешев заяви директно, че процесът срещу Иванчева и Петрова е политически.

За всички тези факти, както и за доста други, съществуват доказателства и свидетели, които сме готови да предоставим, в случай, че се намери орган, който да проведе разследване. От тези факти пряко и косвено става ясно, че настоящият главен прокурор Иван Гешев, като административен ръководител на Специализрана прокуратура, е оглавил организирана престъпна група, организирала набедяването на гражданските независими кметове на район „Младост” в искне и взимане на подкуп. Това е станало със знанието, поръчението и съдействието на най-високопоставените лица в пратия ГЕРБ.

Освен всичките му други злоупотреби и възможни престъпления, напълно обосновано можем да предположим, че по случая „Иванчева и Петрова” Иван Гешев е извършил няколко престъпления по служба и няколко престъпления против правосъдието и личността според Наказателния кодекс на Република България, в това число: за набедяване в престъпление на невинни с представяне на неистински доказателства срещу тях, довело до привличането им под наказателна отговорност (Член 286); за превишаване на служебни права от лице, заемащо отговорно служебно положение с цел да причини другиму вреда и с настъпили значителни вредни последици (Член 282); за противозаконно разпореждане да се използват СРС (Член 284в); за съзнателно допускане подчинено нему лице да извърши престъпление, свързано със службата или работата му (Член 285); за пропускае да изпълни своевременно длъжностите, които му налага службата относно наказателно преследване с цел да избави другиго от наказание, което му се следва по закон (Член 288); за склоняване на длъжностни лица от разследващите, прокурорските и съдебните органи да нарушат свое служебно задължение във връзка с правораздаването (Член289); за разгласяване на позорно обстоятелство за другиго и приписване на престъпление – обида и клевета (Членове 147 и 148).

Уважаеми госпожи и господа,

Случаят „Иванчева и Петрова”е емблематичен и безпрецендентен в българската и европейската история. Този случай е живият пример за това как едни новосъздадени от една крайно порочна власт специализирани правораздавателни институции могат да функционират в услуга единствено на тази порочна власт и олигархичните ѝ доверени кръгове, като унищожават гражданското общество и демокрацията, и зловещо прегазват върховенството на закона, включително като извършват брутални престъпления срещу живи хора, за които няма кой да ги разследва и накаже!

Оставането на Иван Гешев на поста главен прокурор не е просто позор, както вече три месеца скандираме на протестите за оставките на Борисов и Гешев. Оставането на този човек на този пост е изключително опасно за гражданите, демокрацията и върховенството на закона в България!

**За това ви призовавам от името на гражданското общество в България и от свое име, незабавно спрете всички европейски фондове за България, докато Гешев и Борисов подадат оставки и бъдат изправени пред съда за престъпленията си, докато успеем да върнем върховенството на закона в нашата страна!**

С уважение,

Д-р Петър Кърджилов,

Доктор по Обществени комуникации и информационни науки на Софийски университет,

Специалист по публична комуникация при рискове и кризи

Бивш пиар специалист в Район „Младост” – Столична община

Член на Съюза на учените в България

Член на Политическа партия „Зелено движение” от семейството на Европейските зелени

Квалифициран експерт към “Nuclear Transparency Watch”